Title: คำสั่งคณะรักษาความสงบแห่งชาติ ที่ 47/2557 เรื่อง การปฏิบัติหน้าที่ในคณะกรรมการต่าง ๆ

คำสั่งคณะรักษาความสงบแห่งชาติ

คำสั่งคณะรักษาความสงบแห่งชาติ
ที่ ๔๗/๒๕๕๗
เรื่อง
การปฏิบัติหน้าที่ในคณะกรรมการต่าง ๆ[๑]

ตามที่มีประกาศคณะรักษาความสงบแห่งชาติ ฉบับที่ ๖/๒๕๕๗ ลงวันที่ ๒๒
พฤษภาคม พุทธศักราช ๒๕๕๗ เรื่อง
แต่งตั้งผู้ดำรงตำแหน่งสำคัญในคณะรักษาความสงบแห่งชาติ ฉบับที่ ๑๐/๒๕๕๗ ลงวันที่
๒๒ พฤษภาคม พุทธศักราช ๒๕๕๗ เรื่อง
ให้อำนาจหน้าที่ของนายกรัฐมนตรีเป็นอำนาจหน้าที่ของหัวหน้าคณะรักษาความสงบแห่งชาติ
และฉบับที่ ๒๒/๒๕๕๗ ลงวันที่ ๒๓ พฤษภาคม พุทธศักราช ๒๕๕๗ เรื่อง การจัดส่วนงาน
การกำหนดอำนาจหน้าที่และความรับผิดชอบของคณะรักษาความสงบแห่งชาตินั้น

โดยที่การกำหนดอำนาจหน้าที่และการแบ่งมอบความรับผิดชอบดังกล่าว
เป็นการมอบความรับผิดชอบและการกำกับดูแลหน่วยงานในสายงานของหัวหน้าฝ่ายต่าง ๆ
ดังนั้น เพื่อให้การบริหารราชการแผ่นดินดำเนินไปได้โดยเรียบร้อย
จึงสมควรมอบหมายการปฏิบัติหน้าที่ในคณะกรรมการต่าง ๆ ที่จัดตั้งขึ้นตามกฎหมาย
ระเบียบ คำสั่ง หรือมติคณะรัฐมนตรี ดังต่อไปนี้

ข้อ ๑.  ให้ผู้ดำรงตำแหน่งหัวหน้าฝ่ายหรือรองหัวหน้าฝ่ายต่าง
ๆ ในระดับแปลงนโยบายไปสู่การปฏิบัติเป็นผู้ปฏิบัติหน้าที่ประธาน
รองประธาน หรือกรรมการในคณะกรรมการต่าง ๆ ที่จัดตั้งขึ้นตามกฎหมาย ระเบียบ
คำสั่ง หรือมติคณะรัฐมนตรีตามสายงานความรับผิดชอบของตน แล้วแต่กรณี โดยถือว่าการมอบหมายของหัวหน้าคณะรักษาความสงบแห่งชาติเป็นการใช้อำนาจนายกรัฐมนตรีหรือคณะรัฐมนตรี
เว้นแต่จะสั่งการเป็นอย่างอื่น

ข้อ ๒.  ในกรณีที่กฎหมาย
ระเบียบ คำสั่ง หรือมติคณะรัฐมนตรีกำหนดให้รัฐมนตรีว่าการกระทรวงใด เป็นประธาน
รองประธาน หรือกรรมการ ให้ปลัดกระทรวงซึ่งมีประกาศคณะรักษาความสงบแห่งชาติ ฉบับที่
๑๖/๒๕๕๗ ลงวันที่ ๒๒ พฤษภาคม พุทธศักราช ๒๕๕๗ เรื่อง
ให้ปลัดกระทรวงปฏิบัติราชการแทนรัฐมนตรีเป็นการชั่วคราว กำหนดไว้แล้ว เป็นผู้ปฏิบัติหน้าที่ประธาน
รองประธาน หรือกรรมการในคณะกรรมการนั้น ๆ แล้วแต่กรณี
เว้นแต่จะสั่งการเป็นอย่างอื่น

ข้อ ๓.  ในการปฏิบัติหน้าที่ตามข้อ
๑ และข้อ ๒ ถ้ามีข้อขัดข้อง หรือเป็นการพิจารณาปัญหาสำคัญในเชิงนโยบาย
หรือคาบเกี่ยวกับฝ่ายอื่นหรือก่อให้เกิดภาระทางงบประมาณในสาระสำคัญให้หารือหัวหน้าฝ่ายหรือหัวหน้าคณะรักษาความสงบแห่งชาติ
แล้วแต่กรณี

ทั้งนี้ ตั้งแต่บัดนี้เป็นต้นไป

สั่ง ณ
วันที่ ๓ มิถุนายน พุทธศักราช ๒๕๕๗
พลเอก
ประยุทธ์  จันทร์โอชา
หัวหน้าคณะรักษาความสงบแห่งชาติ

ปริยานุช/ผู้จัดทำ
๑๑ มิถุนายน
๒๕๕๗

นุสรา/ผู้ตรวจ
๑๗ มิถุนายน
๒๕๕๗

[๑] ราชกิจจานุเบกษา
เล่ม ๑๓๑/ตอนพิเศษ ๑๐๔ ง/หน้า ๔/๖ มิถุนายน ๒๕๕๗